[bookmark: _GoBack]๏ ฝนมา ฟ้าหม่น คำรนก้อง
คะนอง ผยองลั่น สนั่นหล้า
วัชระ วะวับ จับนัยย์ตา
เร่งรุด ดุจบ้า ท้าโรมรัน

๏ ใบเขียว เปลี่ยวปลิด ถูกริดร่วง
หักยวง ปวงกิ่ง ทึ้งทิ้งนั่น
หวิวหวีด กรีดลม ข่มไพรวัน
ฉับพลัน กลั่นน้ำ ฉ่ำธานินทร์

๏ ดั่งว่า ฟ้าโกรธ โทษมนุษย์
เกลียดให้ ไร้หยุด มิสุดสิ้น
กระหน่ำ ซ้ำเติม เหิมอาจิณ
ราวล่า ฆ่ากิน ให้สิ้นคน

๏ เมื่อหยุด สุดสิ้น ดับกลิ่นกริ้ว
พายพลิ้ว ลิ่วไกว ไร้เมฆฝน
ฟ้าแจ่ม แต้มแต่ง เปลี่ยนแปลงตน
งามล้น ผลผลิต ชวนจิตปอง

๏ ฝนซา ฟ้าใส วิไลล้ำ
ชุ่มฉ่ำ ทำให้ ไร้หม่นหมอง
ยามทุกข์ รุกล้ำ จดจำตรอง
ใช่ครอง ดองช้ำ อยู่ร่ำไป

๏ แท้เล่ห์ เวลา ย่อมมาเปลี่ยน
ต่างเวียน เขียนสุข สร้างทุกข์ใหม่
เช่นคืน ตื่นเห็น เป็นอุทัย
มิมี ที่ใด ได้จีรัง ๚ะ๛

....อารยะ คชทีป....
